POSTUPAK UNUTARNJEG PRIJAVLJIVANJA NEPRAVILNOSTI U MINISTARSTVU REGIONALNOGA RAZVOJA I FONDOVA EUROPSKE UNIJE

Zakonom o zaštiti prijavitelja nepravilnosti (Narodne novine, broj 46/22) uređeno je prijavljivanje nepravilnosti, postupak prijavljivanja nepravilnosti, prava osoba u postupku prijavljivanja, obveze tijela javne vlasti te pravnih i fizičkih osoba u vezi s prijavom nepravilnosti, kao i druga pitanja važna za prijavu nepravilnosti i zaštitu prijavitelja nepravilnosti.

Postupak unutarnjeg prijavljivanja nepravilnosti u Ministarstvu regionalnoga razvoja i fondova Europske unije uređen je Pravilnikom o načinu imenovanja povjerljive osobe i postupku unutarnjeg prijavljivanja nepravilnosti u Ministarstvu regionalnoga razvoja i fondova Europske unije.

Prijavitelj nepravilnosti prijavu zakonom propisanog sadržaja može podnijeti pisanim ili usmenim putem.

Pisana prijava se podnosi bilo kojim putem koji omogućava pisani zapis, uključujući elektroničkom poštom na adresu navedenu na mrežnim stranicama Ministarstva regionalnoga razvoja i fondova Europske unije.

Usmeno prijavljivanje je moguće telefonom ili drugim sustavom glasovnih poruka, te na zahtjev prijavitelja fizičkim sastankom u razumnom roku.

Kontakt podatci povjerljive osobe i zamjene povjerljive osobe u Ministarstvu regionalnoga razvoja i fondova Europske unije nalaze se na mrežnim stranicana Ministarstva regionalnoga razvoja i fondova Europske unije i istima se može pristupiti putem sljedeće poveznice: <https://razvoj.gov.hr/eticki-kodeks-drzavnih-sluzbenika/1921>

Radi lakšeg postupanja prijavitelja nepravilnosti, na mrežnim stranicama Ministarstva regionalnoga razvoja i fondova Europske unije dostupan je *Obrazac za prijavljivanje nepravilnosti.*

Povjerljiva osoba dužna je zaprimiti prijavu i obavijestiti prijavitelja nepravilnosti o potrebi i načinu dopune prijave, o njegovim pravima u postupku prijave nepravilnosti, o mogućnosti izravnog prijavljivanja tijelu nadležnom za vanjsko prijavljivanje, kao i o mogućnosti da se uočene nepravilnosti prijave i drugim nadležnim tijelima ovlaštenim za postupanje prema posebnim zakonima.

Povjerljiva osoba će pisanim putem potvrditi privitak prijave u roku od sedam dana od njenog podnošenja.

Ako prijava nema zakonom propisani sadržaj, prijavitelj nepravilnosti poziva se na dopunu, odnosno ispravak prijave.

U slučaju da prijavitelj nepravilnosti ne postupi prema pozivu na dopunu, prijava se neće smatrati prijavom nepravilnosti u smislu Zakona o zaštiti prijavitelja nepravilnosti, te će se podnositelja uputiti da nepravilnost može prijaviti tijelima ili osobama nadležnim prema sadržaju prijave u skladu s posebnim propisima.